Tove Videbæk (KRF), 2001-05-22:
Jeg siger tak for en rigtig god debat, som var lidt mere positiv end sidste gang.
Og tak også for de positive tilkendegivelser.
Hr. Thomas Adelskov udtalte sig om den store forskel, der var på forældrebetalingen i offentlige og private SFO'er.
Men hr. Thomas Adelskov vidste ikke lige helt, hvor stort beløbet var det ene eller det andet sted, han kendte slet ikke forskellen.
Jeg kan oplyse hr. Thomas Adelskov om, at forskellen på, hvad forældre betaler i offentlige og i private SFO'er, er sølle 900 kr. om året.
Men ud over disse 900 kr. betaler forældrene jo i forvejen flere tusinde kroner til skolegangen, og der er jo simpelt hen en smertegrænse for, hvad man kan forlange, at forældrene skal betale.
De penge, som de private SFO'er i øjeblikket får, dækker ikke engang bygningsudgifterne eller den fulde udgift til administration, lys, varme og rengøring.
Og i de SFO'er er man tvunget til at gennemføre ordninger med kortere åbningstid, lavere normering og skrabede driftsudgifter. Tilskuddet blev i 1994 beregnet som 75 pct. af kommunernes gennemsnitlige udgift til SFO pr. folkeskoleelev i 0.-3. klasse, men hvis det skulle holde stik i dag, at de frie grundskolers SFO'er skulle have 75 pct., som man dengang besluttede at de skulle have, skulle de i dag have 15.000 kr. i statstilskud, altså langt mere, end vi beder om med det her tilskud.
Men der skete en eller anden forkert beskrivelse af det på det tidspunkt i 1994, og derfor har man ikke fulgt med.
Hvis man skulle have de 75 pct. i dag, som man besluttede dengang, var det altså 15.000 kr., man skulle have i dag og ikke sølle 8.000 kr., som vi beder om i dag. I år er der jo budgetteret med 20.000 kr. for ét stk. barn i folkeskolens SFO'er, mens man regner med, at man kan klare det med 6.799 kr. for et barn i en privat SFO'er og så alligevel stille de samme krav.
Vi mener, det er urimeligt.
Det er forskelsbehandling, det er uretfærdigt, og det er uholdbart.
For børn i friskolernes SFO'er har nøjagtig de samme behov for rum, for aktiviteter, for udflugter, for nærvær med voksne osv., som børn i folkeskolens SFO'er har, og de ca. 500 kr. pr. måned pr. elev kan der ikke købes ret mange udflugter for og slet ikke en masse varme, el, lønninger osv., som der skal til.
Vi ved også, som det er blevet sagt tidligere i dag, at hvis friskolerne lukker i morgen, fordi økonomien ikke kan hænge sammen - og det kan den ikke i dag - får det offentlige samtidig øjeblikkelig en øget udgift på 220 mio. kr.
Derfor synes vi, at forslagsstillernes ønske om en opbakning til friskolernes SFO'er, så de får en lille stigning på 25 pct. i tilskud, er meget rimeligt og beskedent, og det er jo slet ikke op til det niveau, som man faktisk besluttede i 1994.
Der besluttende man, at det skulle være 75 pct. af det, som de offentlige SFO'er får, altså 15.000 kr.
Vi beder bare om en lille udjævning.
Det er en udgift på ca. 37 mio. pr. år, altså et lille løft til de frie skoler og langt under de 220 mio. kr., som det offentlige sparer ved at børnene er i de private skolers SFO'er. Vi mener på den anden side, at det godt må koste noget at vælge selv, det må godt koste noget at bevare friheden, og det er jo faktisk også det, de frie skoler selv ønsker, fordi en total økonomisk ligestilling nemt ville kunne medføre en total offentlig styring, og det ønsker de ikke.
Men 13.000 kroners forskel pr. barn er altså for meget.
Det er udtryk for en så stor forskelsbehandling, at det kun kan begrundes med et ønske om at give folkeskolen en pædagogisk fortrinsstilling og det offentlige en økonomisk besparelse, og det er lige ved at gøre det frie skolevalg til en illusion.
Fru Anne Baastrup sagde, at under forudsætning af, at finansieringen er på plads, vil SF stemme for det.
Men fru Anne Baastrup bør i hvert fald vide - ligesom vi også nævnte sidste gang - at forslag, som Kristeligt Folkeparti er med i, altid er finansieret krone til krone.
Det er jo meget nemt for fru Anne Baastrup at nedstemme et forslag ved at sige, at der ikke lige her og nu er peget på finansieringen.
Jeg kan i hvert fald sige for vores del, at vi naturligvis bærer det her forslag med til finanslovforhandlinger og prioriterer det.
Vi kunne jo f.eks. prioritere at tage nogle af pengene fra de 150 mio. kr., som er sat af til madpakker i skolerne.
Det synes vi faktisk ville være bedre.
Fru Susanne Clemensen siger, at CD gerne vil være med til at give folkeskolen en vitaminindsprøjtning, og at man prioriterer samarbejde mellem skole og fritidsordning højt.
Og det er jo helt fint, men glemmer fru Susanne Clemensen
ikke fuldstændig, at 13 pct. af alle skoleeleverne - 13 pct. af alle skoleelever i Danmark - faktisk går i de frie skolers SFO'er, som får et tilskud, der ikke engang dækker de faste udgifter.
Det dækker ikke engang lønninger, og det dækker ikke engang bygningsudgifter.
500 kr. om måneden får man i tilskud.
Det er simpelt hen for sølle.
Fru Marianne Stentebjerg siger, at det er et kommunalt ansvar, og at man gerne vil være med til at drøfte løsningsmodeller, hvis der er finansiering.
Til det vil jeg sige, at det er helt klart, at der kommer finansiering på det her.
Fru Marianne Stentebjerg har også ret i, at det er lagt ud til at være et kommunalt ansvar, om man vil give ekstra, men det er jo da trods alt et centralt ansvar, et ansvar herindefra, når det i 1994 blev besluttet, at man ville give 75 pct. af beløbet - ligesom man gør til den almindelige undervisning i friskolerne, der giver man 75 pct. - til de frie skolers SFO'er.
Hvis beløbet havde fulgt med, havde det heddet 15.000 kr. i dag, men det er sølle 6.700 kr. Og jeg synes simpelt hen, det er for sølle, når man så slår ned og siger, at man ikke vil være med, for forældrene skal også betale.
Der er en smertegrænse for, hvad forældre kan betale, og der er en smertegrænse for, hvad skoler kan gøre. Hr. Søren Kolstrup siger noget om, at når et samfund vælger at give tilskud osv., skal kronerne følge pligterne osv., osv.
Hr. Søren Kolstrup nævner noget om, at hvis vi giver skolerne 25 pct. mere, altså op til de 8.000 kr., jamen så skal de her frie grundskolers SFO'er så sandelig også leve op til det, som de kommunale skolers SFO'er gør og tilbyder.
Det kan man altså ikke med 8.000 kr. i forhold til 20.000 kr., vil jeg sige til hr. Søren Kolstrup.
Tak for en god debat.